VZN č. 1/2011
o podmienkach a postupe pri
poskytovaní  dotácií a návratných finančných výpomocí  z rozpočtu
obce Vinohrady nad Váhom

Obecné zastupiteľstvo vo Vinohradoch nad Váhom podľa § 6 ods. 1, § 4 ods. 3 písm. g a § 11 ods. 4 písm. g, zák. č. 369/1990 Zb. o obecnom zriadení  v znení neskorších predpisov a  zákona NR SR č. 583/2004 Z. z. o rozpočtových pravidlách územnej samosprávy v platnom znení sa 

u z n á š a

na tomto všeobecne záväznom nariadení, ktorým sa určujú podmienky a postup pri poskytovaní dotácií a návratných finančných výpomocí z rozpočtu obce Vinohrady nad Váhom.

Časť I.
Úvodné ustanovenie

Čl. 1
Účel VZN

Účelom tohto VZN je stanoviť podmienky a postup pri poskytovaní dotácií a návratných finančných výpomocí právnickým a fyzickým osobám z rozpočtu obce Vinohrady nad Váhom.

Časť II.
Všeobecné ustanovenia

Čl. 2
Zdroje dotácií a darov

Zdroje pre poskytovanie dotácií, návratných finančných výpomocí vytvára rozpočet obce na príslušný rok.

Čl. 3
Podmienky poskytovania dotácií a návratných finančných výpomocí

1.	Z rozpočtu obce sa môžu poskytovať dotácie a návratné finančné výpomoci právnickým osobám, ktorých zakladateľom je obec a to na konkrétne úlohy a akcie vo verejnom záujme, alebo v prospech rozvoja územia.
2.	Iným právnickým osobám a fyzickým osobám - podnikateľom, ktorí  majú sídlo alebo trvalý pobyt na území obce Vinohrady nad Váhom alebo majú sídlo mimo obce Vinohrady nad Váhom a poskytujú služby občanom obce Vinohrady nad Váhom sa môžu dotácie a návratné finančné výpomoci poskytovať len z vlastných príjmov a na podporu všeobecne prospešných služieb, podnikania a zamestnanosti.
3.	Poskytnutie finančných prostriedkov vo forme dotácií a návratných finančných výpomocí nesmie zvýšiť dlh obce a na konci rozpočtového roka podlieha ročnému zúčtovaniu s rozpočtom obce.
4.	Obec môže v nadväznosti na schválený rozpočet obce na príslušný rok poskytovať dotácie a návratné finančné výpomoci na nasledovné účely:
-	záujmová umelecká činnosť
-	kultúrne aktivity
-	telovýchova a šport
-	reprezentácia obce
-	rozvoj školstva a vzdelávania
-	charita
-	zdravotníctvo a pomoc zdravotne postihnutým občanom
-	protidrogová prevencia
-	ekológia a životné prostredie
-	rozvoj dobrovoľníckej činnosti občanov, osobitne mládeže.
5.	Dotáciu, alebo návratnú finančnú výpomoc možno poskytnúť v príslušnom roku tomu istému          žiadateľovi i opakovane. Poskytnutie schválenej dotácie resp. návratnej finančnej výpomoci môže poskytovateľ rozdeliť aj na časti.
6.	Súčet poskytnutých dotácií návratných finančných výpomocí jednej právnickej alebo fyzickej osobe v jednom kalendárnom roku starostom obce, nemôže byť vyšší ako je uvedené v Čl. 4 ods. 2 písm. B.

Čl. 4
Kompetencie pri schvaľovaní dotácií a darov

1.Globálny objem finančných prostriedkov, určených v príslušnom kalendárnom roku na poskytovanie dotácií, návratných finančných výpomocí schváli obecné zastupiteľstvo pri schvaľovaní rozpočtu obce Vinohrady nad Váhom.

2.Pridelenie konkrétnej výšky dotácie a návratnej finančnej pomoci v rámci rozpočtu schvaľuje:
  
    A/  obecné zastupiteľstvo
   
          v čiastke nad 150 eur – pre fyzickú a právnickú osobu 
    B/   starosta obce
  
          v čiastke do 150 eur (vrátane) pre fyzickú a právnickú osobu 

Čl. 5

Postup pri poskytovaní dotácií a návratných finančných výpomocí

1.	Základom poskytovania dotácie a návratnej finančnej výpomoci je písomná žiadosť vo forme projektu. Vzor žiadosti je uvedený v prílohe č. 1.

Žiadosť o dotáciu resp. návratnú finančnú výpomoc /projekt/ musí obsahovať:

a)	oblasť, do ktorej je žiadosť o dotáciu, resp. návratnú finančnú výpomoc nasmerovaná
b)	údaje o žiadateľovi
-	u fyzických osôb: meno, priezvisko a kontaktnú adresu
-	u právnických osôb: názov a sídlo
c)	názov projektu
d)	miesto a dátum realizácie projektu (od – do)
e)	bankové spojenie žiadateľa
f)	u fyzickej osoby rodné číslo a u právnickej osoby IČO
g)	rozpočet podujatia obsahujúci rozpočet predpokladaných príjmov a výdavkov
h)	požadovanú výšku od obce
i)	stručnú charakteristiku projektu
j)	u fyzickej osoby podpis a ČOP a u organizácie podpis štatutárneho zástupcu a pečiatku
k)	písomné prehlásenie žiadateľa, že nemá záväzky voči obci a organizáciám zriadených obcou (na daniach, poplatkoch, príp- iné peňažné dlhy)
l)	rozsah vlastných zdrojov žiadateľa
m)	ďalšie skutočnosti určené obecným zastupiteľstvom

2.	Žiadosti o poskytnutie dotácie a návratnej finančnej výpomoci obecný úrad postupuje na
       posúdenie do obecného zastupiteľstva.
3.	Obecný úrad vo Vinohradoch nad Váhom po schválení rozpočtu obce Vinohrady nad Váhom na príslušný kalendárny rok, spravidla v januári príslušného roku, zverejní v zmysle tohto VZN spôsobom v obci obvyklým, výzvu na predloženie žiadostí o získanie dotácií resp. návratnej finančnej výpomoci s uvedením stanovených kritérií.
4.	Obecný úrad vo Vinohradoch nad Váhom, po uplynutí termínu stanoveného na sústredenie projektov /žiadostí o dotácie/, tieto predloží na posúdenie do obecného zastupiteľstva.
5.	Obecné zastupiteľstvo posúdi žiadosti / projekty / o poskytnutie dotácie príp. návratnej finančnej výpomoci a odporučí pridelenie výšky dotácií, návratných finančných výpomocí v rámci schváleného rozpočtu a v zmysle čl. 4 ods. 2 tohto VZN. Predkladateľ projektu bude prizvaný na rokovanie Obecného zastupiteľstva.
6.	Po schválení starostom obce resp. obecným zastupiteľstvom spracuje Obecný úrad vo Vinohradoch nad Váhom dohodu medzi subjektom predkladajúcim žiadosť o dotáciu resp. návratnú finančnú výpomoc a obcou Vinohrady nad Váhom.
7.	Dohoda musí obsahovať:
a)	identifikačné údaje účastníkov dohody
b)	výšku a účel použitia poskytnutej dotácie resp. návratnej finančnej výpomoci
c)	že obec Vinohrady nad Váhom si vyhradzuje právo kontroly efektívnosti využitia jej poskytnutých finančných prostriedkov
d)	 že poskytnuté finančné prostriedky nesmú byť použité na:
-	alkohol a tabakové výrobky
-	pohostenie, okrem občerstvenia, ktoré je súčasťou projektu
e)	že žiadateľ je povinný pri obstarávaní tovarov, služieb a verejných prác postupovať podľa zákona NR SR č.25/2006 Z.z. o verejnom obstarávaní v platnom znení
f)	pri poskytnutí návratnej finančnej výpomoci musia byť v dohode uvedené termíny splátok, forma zabezpečenia výpomoci, resp. sankcie za nedodržanie podmienok dohody
g)	dátum vyhotovenia a podpisy účastníkov dohody

8. Na základe tejto dohody zabezpečí Obecný úrad vo Vinohradoch nad Váhom prevod finančnej
   čiastky na účet žiadateľa a následne kontrolu využitia poukázaných finančných prostriedkov.

Čl. 6
Východiská pre spracovanie kritérií
na posudzovanie projektov

1.Záujmová umelecká činnosť a kultúrne aktivity

a/ história a tradícia záujmovo - umeleckej skupiny alebo jednotlivca
b/ dosiahnuté výsledky ich činnosť
c/ význam a rozsah podujatí, ktorými napĺňajú kultúru v obci, v regióne i nad jeho rámec
d/ možnosť využitia pre rozvoj kultúrnych aktivít v obci
e/ netradičná forma a predpokladaný prínos aktivity
f/ príspevok na údržbu kultúrnych pamiatok v obci / kostol, kaplnka /
   ochranu, obnovu a prezentáciu duchovných a kultúrnych hodnôt
 
2. Telovýchova a šport

a/ stav a charakter členskej základne
b/ výkonnostná úroveň a dosiahnuté výsledky
c/ spolupráca s obcou Vinohrady nad Váhom pri zabezpečovaní rozvoja telovýchovy a športu
    na území obce Vinohrady nad Váhom
d/ predpokladaný prínos a forma uskutočnenia projektu
e/ rozvíjanie a skvalitnenie tradičných telovýchovno - športových podujatí na území obce
    Vinohrady nad Váhom.

3. Reprezentácia obce

    a/ výkonnostná úroveň a dosiahnuté výsledky
    b/ zapájanie sa do kultúrnych, športových a spoločenských aktivít obce
    c/ sociálna situácia žiadateľa

4. Deti a mládež

  a/ celkové výsledky činnosti detskej, alebo mládežníckej organizácie, resp. zoskupenia
        (počet členov, doba existencie, intenzita aktivít ...)
  b/ rozsah činnosti (sféry pôsobenia, koho združujú – vekové, sociálne skupiny..., aké
         druhy činnosti vykonávajú ...)
              c/ zapájanie sa do kultúrnych, športových a spoločenských aktivít obce (pasívne – účasťou, 
         aktívne – organizátorskou prácou )
              d/ objektívna možnosť získania prostriedkov z iných zdrojov, resp. z vlastnej činnosti

5. Rozvoj školstva a vzdelávania

    a/ realizácia netradičnej aktivity
    b/ závažnosť, resp. dôležitosť podujatia zameraného na obsah činnosti, rozsah pôsobnosti,
        resp. tradície inštitúcie
    c/ nevyhnutnosť realizácie projektu zameraného na skvalitnenie výuky a vzdelávania
    d/ predpokladaný prínos uskutočnenia projektu

      6.  Charita

   a/ zameranie na podporu aktivít orientovaných na humanitárnu a charitatívnu činnosť voči
       obyvateľom obce
   b/ zvlášť zdôvodnená žiadosť na podporu aktivít humanitárneho charakteru presahujúca
       rámec obce Vinohrady nad Váhom
   c/ priame humanitárne a charitatívne aktivity obce Vinohrady nad Váhom v domovoch
       dôchodcov a pod./ 
   d/ podpora vytvárania podmienok pre rozvoj kultúrnych, telovýchovno – športových a
       turistických aktivít detí bez rodín a detí zo sociálne odkázaných rodín

      7.  Zdravotníctvo a zdravotne postihnutí
 
          a/ podpora aktivít zdravotne postihnutých občanov ako doplnkových foriem ich liečenia,
              pracovného a spoločenského uplatnenia, najmä sezónneho, či víkendového charakteru
          b/ podpora aktivít zameraných na upevňovanie vzťahov v rodinách zdravotne postihnutých
                     a  medzi rodinami navzájom
          c/ podpora vytvárania zdravého náhradného rodinného zázemia, hlavne u detí bez rodičov
          d/ podpora vytvárania podmienok pre rozvoj kultúrnych a telovýchovno – športových aktivít
               zdravotne postihnutých

 8. Protidrogová prevencia

   a/ vytváranie podmienok pre rozvoj kultúrnych a športových aktivít pre deti a mládež 
   b/ podpora aktivít zameraných na doplnkové formy doliečenia, spoločenského uplatnenia 
       príp. zamestnávania
    
9.	Ekológia a životné prostredie

a/ zlepšovanie životného prostredia v obci Vinohrady nad Váhom
b/ ochrana prírody a prírodných hodnôt vo Vinohradoch nad Váhom
c/ podpora aktivít občanov a združení v oblasti skrášľovania životného prostredia
d/ podpora vzdelávacích aktivít v oblasti životného prostredia
e/ podpora spracovania projektov na ochranu životného prostredia v obci Vinohrady nad
    Váhom 

Čl.7
Prerokovanie projektov
  
Žiadosti o dotácie resp. návratné finančné výpomoci /projekty/ prerokuje obecné zastupiteľstvo podľa čl. 4 bod 2 písm. A
 
         Čl. 8
            Zúčtovanie dotácií a návratných finančných výpomocí

1.	Subjekty, ktoré obdržia dotáciu alebo návratnú finančnú výpomoc sú povinné bezodkladne po ich použití, najneskôr do konca kalendárneho roku dokladovať obci, prostredníctvom obecného úradu, ich zúčtovanie. / vzor príloha č. 2 /
2.	Nevyčerpaný zostatok dotácie a návratnú finančnú výpomoc je príjemca povinný  vrátiť na účet obce najneskôr do 31.12. príslušného roka.
3.	V prípade, že príjemca použije dotáciu na iný účel alebo v rozpore s obsahom zmluvy je povinný zaplatiť obci penále vo výške 1% z poskytnutej čiastky za každý deň, za ktorý mal dotáciu k dispozícii.

Čl. 9

Časť IV.
Spoločné a záverečné ustanovenia

1.	Žiadosti o dotácie a návratné finančné výpomoci od FO alebo PO, ktoré použili finančné prostriedky na iný účel ako boli určené, alebo nepredložili zúčtovanie dotácie alebo návratnej finančnej výpomoci, alebo v stanovenom termíne nevrátili zostatok dotácie resp. návratnú finančnú výpomoc v zmysle čl. 8 na účet obce. Obec to písomne oznámi žiadateľovi.
2.	Obecný úrad po termíne zúčtovania / 31. december /, spravidla do 15. marca, vyhotoví komplexný zoznam tých prijímateľov, ktorí použili finančné prostriedky. na iný účel ako boli určené, resp. nepredložili zúčtovanie.
3.	Žiadosti, ktoré nebudú spracované v zmysle čl. 5 tohto VZN, Obecný úrad vo Vinohradoch nad Váhom nepredloží na prerokovanie na obecné zastupiteľstvo a písomne to oznámi žiadateľovi o dotáciu resp. návratnú finančnú výpomoc.
4.	Všeobecne záväzné nariadenie nadobúda účinnosť dňom 27.5.2011
Nadobudnutím účinnosti tohto VZN sa ruší VZN č.22/2004 o podmienkach a postupe pri poskytovaní dotácií a návratných finančných výpomocí z rozpočtu obce Vinohrady nad Váhom

Ing. Hanusová Eva
   starostka obce  

 Zverejnené: 12.5.2011
 Zvesené: